# ELŐTERJESZTÉS

**Balatonkenese város Önkormányzata Képviselő-testületének**

**2020. március 11-i rendkívüli testületi ülésére.**

**Tárgy:** Az Önkormányzat 2020. évi költségvetésének megtárgyalása

**Előadó:** Jurcsó János polgármester

**Előkészítő:** Kovács Péter pénzügyi csoportvezető

**Törvényességi szempontból megvizsgálta**: Jurics Tamás jegyző

**Melléklet:** Költségvetési Rendelet táblázatai

**Tisztelt Képviselő-testület!**

Magyarország 2020. évi központi költségvetéséről szóló 2019. évi LXXI. törvénynek megfelelően került sor a költségvetési javaslat összeállítására.

BEVÉTELEK

Működési célú támogatások államháztartáson belül

Az önkormányzat működési állami támogatása 320.785.794 Ft, működési célú támogatás 7.000.000 Ft. Részletesen a 2. számú mellékletben találhatjuk.

Közhatalmi bevételek

Közhatalmi bevételekre 252.000.000 Ft-ot terveztünk, melynek megoszlását a rendelet 2. melléklete tartalmazza.

Működési bevételek

Az önkormányzat tervezett intézményi működési bevétele 97.080.000 Ft.

Előző évek pénzmaradványa 206.265.303 Ft.

Felhalmozási bevételek

Az önkormányzat tervezett 15.000.000 Ft felhalmozási bevételt.

KIADÁSOK

A kiadások tervezett összege: 898.131.097 Ft, melyből a működési kiadás 754.633.388 Ft, felhalmozási kiadásunk 131.185.914 Ft. A részletes működési kiadásokat a rendelet 1. melléklete ismerteti.

Kérem a Tisztelt Képviselőtestületet, hogy a 2020. évi költségvetési javaslatot megvitatni és a költségvetési rendeletet elfogadni szíveskedjenek.

**I. A 2019. évi költségvetési rendelet-tervezet indoklása**

Balatonkenese Város Önkormányzata 2020. évi költségvetési rendelet tervezete a Magyarország helyi önkormányzatairól szóló 2011. évi CLXXXIX törvény 111.§ paragrafusában foglaltak szerint megfelel a Magyarország 2020. évi központi költségvetéséről szóló 2019. évi LXXI. törvény és az államháztartásról szóló 2011. évi CXCV. törvény, valamint az államháztartási törvény végrehajtásáról szóló 368/2011. (XII. 31.) Korm. rendelet előírásainak.

Balatonkenese Város Önkormányzata Képviselő-testülete által elfogadott, a 2020. évi költségvetést érintő döntései és a jogszabályok által meghatározott körben lefolytatott egyeztetések alapján terjesztem a tisztelt Képviselő-testület elé.

**A 2020. évi gazdálkodást meghatározó központi forrásszabályozás, makrogazdasági környezet**

Magyarország 2020. évi központi költségvetését az Országgyűlés a 2019. évi LXXI. törvénnyel fogadta el.

A Kormányzat gazdaságpolitikája továbbra is az államháztartás hiányának csökkentését, ezáltal az államadósság kezelését, a gazdasági egyensúly megteremtését, egy ambiciózus gazdasági növekedés megalapozását tekinti kiemelt céljának. Prioritást élvez továbbá a munkahelyteremtés, a foglalkoztatás javítása, a foglalkoztatási ráta Európai Uniós átlaghoz történő közelítése.

A 2020. évi költségvetési törvény az államháztartás tartós konszolidálása mellett tükrözi az állami működés egészének átalakítását, a hatékonyabb, a gazdaság igényeinek megfelelő ellátórendszerek kialakítását célzó folyamatokat.

1. **A helyi önkormányzatok központi forrásszabályozása, tervezési alapelvek**

**A helyi önkormányzatok támogatására a költségvetési törvényben előirányzatot biztosít.**

Az Országgyűlés a költségvetési törvényben a helyi önkormányzatok és társulásaik, valamint a települési és területi nemzetiségi **önkormányzatok működéséhez és ágazati feladatainak ellátásához** a Magyarország helyi önkormányzatairól szóló 2011. évi CLXXXIX. törvény 117. § bekezdésében meghatározottak szerint támogatást biztosít.

Továbbra is rendelkezésre állnak a **felhasználási kötöttséggel járó állami támogatások** többek között:

* a települési folyékony hulladék ártalmatlanítására,
* a helyi szervezeti intézkedésekhez kapcsolódó többletkiadásokra,
* az európai uniós fejlesztési pályázatok saját forrás kiegészítésének támogatására,
* a nyári gyermekétkeztetésre,
* könyvtári és közművelődési érdekeltségnövelő támogatásra,
* lakott külterületekkel kapcsolatos feladatok támogatására,
* vis maior támogatásra.

A helyi önkormányzatok **kiegészítő támogatását** szolgáló előirányzatokat biztosít a költségvetési törvény az alábbi címeken:

* **önkormányzati fejezeti tartalék,**
* szerkezetátalakítási tartalék,
* megyei önkormányzati tartalék,
* a tartósan fizetésképtelen helyzetbe került helyi önkormányzatok adósságrendezésére irányuló hitelfelvétel visszterhes kamattámogatása a pénzügyi gondnok díja.

Az önkormányzati fejezeti tartalék előirányzat szolgál többek között a helyi önkormányzatok működőképessége megőrzését szolgáló kiegészítő támogatás forrásául, mely kivételes esetben, működőképességet veszélyeztethető helyzetben igényelhető.

 **A települési önkormányzatokat megillető átengedett bevételek köre az alábbiak szerint alakult:**

* a gépjárműadóról szóló törvény alapján a belföldi gépjárművek után a települési önkormányzat által beszedett adó 40 %-a a települési önkormányzatot illeti meg.
* a termőföld bérbeadásából származó jövedelem utáni – a települési önkormányzat által beszedett – személyi jövedelemadó 100 %-a a földterület fekvése szerinti települési önkormányzatot illeti meg.
* saját célú házi párlatfőzős adójának 100%-a

**A települési önkormányzatokat megillető egyéb bevételek**

* a települési önkormányzat jegyzője által jogerősen kiszabott környezetvédelmi bírság teljes összege,
* a környezetvédelmi, természetvédelmi és vízügyi felügyelőség által a települési önkormányzat területén kiszabott, és abból befolyt környezetvédelmi bírságok összegének 30%-a,
* a bírságot kiszabó szervre tekintet nélkül a közúti közlekedésről szóló törvény szerinti közlekedési szabályszegések után kiszabott közigazgatási bírság végrehajtásából származó bevétel 40%-a, ha a végrehajtást a települési önkormányzat jegyzője önkormányzati adóhatósági jogkörében eljárva foganatosította,
* a települési önkormányzat területén a közlekedési szabályszegések után a közterület-felügyelő által kiszabott közigazgatási bírság teljes behajtott összege.

**A helyi önkormányzatok pénzellátásának kiegészítő szabályai**

A számított előirányzatok folyósítása az Áht. 83. § (1) bekezdésében foglaltak szerint nettó finanszírozás keretében történik.

A gyermekek védelméről és a gyámügyi igazgatásról szóló 1997. évi XXXI. törvény szerinti kiegészítő gyermekvédelmi támogatás és gyermektartásdíjak megelőlegezése esetében a települési önkormányzat januárban teljesített kifizetéseit követően, az őt megillető összeget január hónapban igényelheti jogszabályban meghatározott éven belüli elszámolási kötelezettséggel.

A szociális igazgatásról és szociális ellátásokról szóló 1993. évi III. törvény alapján létalapként nyújtott ellátások esetében:

* ha az önkormányzat a tárgyévet megelőző év decemberében igénylést nyújtott be, úgy a január hónapban járó előleg folyósítása – külön jogszabályban meghatározott módon – igénylés nélkül történik;
* ha az önkormányzat a tárgyévet megelőző év decemberében nem nyújt be igénylést, úgy első alkalommal az őt megillető havi összeg legfeljebb kétszeresét igényelheti jogszabályban meghatározott éven belüli elszámolási kötelezettséggel.

Ha az állam a nemzeti köznevelésről szóló 2011. évi CXC. törvény 74.§-ban foglaltaknak megfelelően hozzájárulás megfizetésére kötelezi az önkormányzatot, annak befizetését az önkormányzat havonta, minden hónap 10. napjáig köteles teljesíteni.

**A tervezést meghatározó alapelvek a jogszabályi rendelkezések tükrében**

**2011. évi CXCIV. törvény Magyarország gazdasági stabilitásáról**

* az önkormányzat működési célra csak **likvid hitelt vehet fel (likvid hitel = naptári éven belül visszafizetendő hitel),**
* az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig **egyik évben sem haladhatja meg az önkormányzat adott évi saját bevételeinek 50%-át,**
* **kormányzati engedély nélkül fejlesztésenként 10 millió Ft** összegű adósságot keletkeztető ügylet, valamint
* a magyar költségvetést érintő, az Európai Uniós vagy más nemzetközi szervezettől megnyert önrészének és a támogatás előfinanszírozásának biztosítására szolgáló adósságot keletkeztető kötelezettségvállalásra irányuló ügylet megkötése lehetséges.

**A Magyarország helyi önkormányzatairól szóló törvény** 111. §**:**

* (2) bekezdése szerint: „A helyi önkormányzat gazdálkodásának alapja az éves költségvetése. Ebből finanszírozza és látja el törvényben meghatározott kötelező, valamint a kötelező feladatai ellátását nem veszélyeztető önként vállalt feladatait.”
* (4) bekezdése szerint: „A költségvetési rendeletben működési hiány nem tervezhető.”

**Az államháztartásról szóló törvény 12.§-a határozza meg a tervezési alapelveket, melyek a következők:**

* (1) A tervezés célja annak biztosítása, hogy tervezett bevételek közgazdaságilag megalapozottan, a tervezett kiadások kizárólag a közfeladatok megfelelő ellátásához szükséges mértékben kerüljenek jóváhagyásra.
* (2) Olyan új közfeladat írható elő vagy vállalható, amelynek ellátásához megfelelő pénzügyi fedezet áll rendelkezésre. Ha a tervezés során a pénzügyi fedezet már nem biztosítható, intézkedni kell a közfeladat megszüntetéséről.
1. **Az önkormányzati feladatellátás intézményrendszere Balatonkenesén**
	1. **Óvodai nevelés**

A Kipp Kopp Óvoda és Bölcsőde társulás alatt önállóan működő költségvetési szerv 19 fő munkavállalóval.

* 1. **Gyermekétkeztetés**

2017. évtől az önkormányzat által működtetett konyha jogszabályi változások miatt visszakerült a Kipp Kopp Óvoda és Bölcsőde fenntartásához, ezáltal a gyermekétkeztetést is az óvoda látja el 7 fővel.

* 1. **Szociális és gyermekjóléti feladatok**

A szociális és gyermekjóléti feladatot jelenleg a Tátorján Szociális Szolgáltató Intézmény látja el szintén társulás alatt működve 17 fő munkavállalóval.

* 1. **Könyvtári és közművelődési feladatok (Közművelődési Intézmény)**

A költségvetési törvény tervezete külön állami támogatást biztosít a települési önkormányzatok részére a nyilvános könyvtári és a közművelődési feladatok ellátásához.

A Közművelődési Intézmény továbbra is önállóan működő költségvetési szerv maradt, 4 fő létszámkerettel.

A 2020. évi költségvetés meghatározásakor az önkormányzatnak továbbra is kiemelt célja az intézményrendszer működőképességének biztosítása, a kötelező feladatok maradéktalan ellátása a rendelkezésre álló források tükrében, a gazdaságosság, hatékonyság és eredményesség követelményeinek betartása mellett.

* 1. **Önkormányzati hivatal működtetése (Polgármesteri Hivatal)**

Az önkormányzat működéséhez szükséges tárgyi feltételek biztosítását és a személyes közreműködést a feladatok végrehajtásában a hivatal dolgozói révén valósítja meg 20 fő részvételével.

* 1. **Településüzemeltetés és városgazdálkodás (Balatonkenese Város Városgondnoksága)**

A településüzemeltetési, és városgazdálkodási feladatokat az önkormányzata a Városgondnokság segítségével oldja meg. Az intézmény közalkalmazotti létszáma 22 fő.

1. **Balatonkenese Város Önkormányzata 2020. évi költségvetése**

Az önkormányzat fenntartásában lévő költségvetési szervek költségvetése önálló mellékletekben került kimunkálásra. A költségvetési bevételek és kiadások különbözete az önkormányzat költségvetési hiánya, mely korrigálható a költségvetési hiány belső finanszírozására szolgáló pénzforgalom nélküli bevételekkel – pénzmaradvány összege –, valamint a finanszírozási célú műveletekhez – hitelműveletekhez – kapcsolódó bevételekkel és kiadásokkal.

**A működési költségvetésben hiány nem tervezhető!**

**A rendelet-tervezet szerint a 2020. évi költségvetés mérlegfőösszege a következők szerint alakul:**

**Bevételek mindösszesen: 898.131.097 Ft**

**Kiadások mindösszesen: 898.131.097Ft**

**Hiány: 0 Ft**

**KÖLTSÉGVETÉS ÖSSZESEN: *(1. sz. melléklet szerint)***

**Költségvetési bevételek: 691.865.794 Ft**

**Hitel felvétel:**

**Pénzmaradvány (várható): 206.265.303 Ft**

**Költségvetési kiadások összesen: 898.131.097 Ft**

**Költségvetési hiány: 0 Ft**

**Költségvetési hiány belső finanszírozására**

**szolgáló pénzforgalom nélküli bevételek:**

**Előző évi pénzmaradvány (várható): 206.265.303 Ft**

A rendelet-tervezetben a felhalmozási, és a működési egyensúly biztosított. A felhalmozási kiadások fedezetének biztosításához szükséges bevétel a Képviselő-testület döntésének megfelelően biztosítható.

**A működési költségvetés vonatkozásában a jogszabályi előírások változása miatt a hiány tervezésére nincs lehetőség, így a költségvetési rendelet elfogadásakor a kiadások, bevételek tervezésekor, meg kell teremteni az egyensúlyt.**

Az alábbiakban bemutatásra kerül az önkormányzat költségvetésének bevételi és kiadási oldala a jogszabályban meghatározott kiemelt előirányzatonkénti bontásban.

**BEVÉTELEK**

**Tervezett bevételi előirányzat összesen: 898.131.097 Ft**

1. **TÁMOGATÁSOK**
2. ***Önkormányzatok Működési célú támogatása***

**Tervezett előirányzat összesen: 320.785.794 Ft**

* 1. **Helyi önkormányzatok általános működésének és ágazati feladatainak támogatása**

**Tervezett előirányzat összesen: 320.785.794 Ft**

Balatonkenese Város Önkormányzata a települési önkormányzatok általános működési és ágazati feladatainak támogatására az intézmények által leadott 2020. évi mutatószámok illetve a településre vetítve a központi költségvetésben meghatározott mértékegységek és támogatási összegek figyelembe vételével a következő jogcímeken jogosult támogatásra:

**Helyi önkormányzatok működésének általános támogatása**

|  |  |  |
| --- | --- | --- |
| I.a) | Önkormányzati hivatal működésének támogatása  | 74 610 500 Ft |
| I.b) |  Település-üzemeltetéshez kapcsolódó feladatellátás támogatása (ba+…bd) | 58 582 815 Ft |
| ba) | Zöldterület-gazdálkodás | 11 595 085 Ft |
| bb)  | Közvilágítás fenntartásának támogatása | 29 184 000 Ft |
| bc)  | Köztemető fenntartás  | 100 000 Ft |
| bd) | Közutak fenntartásának támogatása  | 17 703 730 Ft |
| I..a-b) | I.a-b) jogcímen nyújtott támogatás összesen | **120 962 415 Ft** |
| I.c) | Üdülőhelyi feladatok támogatása | 40 804 631 Ft |
| I.d)  | Polgármester illetmény támogatás | 840.800 Ft |
| **I.**  | **Általános feladatok támogatása összesen** | **174 838 746 Ft** |
| II/1. | Óvodapedagógusok átlagbérének és közterheinek támogatása  | 29 289 050 Ft |
| II/1. | Óvodapedagógusok nevelő munkáját közvetlenül segítők átlagbérének és közterheinek támogatása  | 11 840 700 Ft |
| II.2.  | Óvodaműködtetési támogatás | 6 915 400 Ft |
| **II.** | **Települési önkormányzatok köznevelési és gyermekétkeztetési feladatainak támogatása összesen** | **48 045 150 Ft** |
| III.2.  | Települési önkorm. szoc. feladatainak egyéb támogatása | 9 908 000 Ft |
| *III. a)* | *Szociális és gyermekjóléti alapszolgáltatás általános feladatai (ab+ae)* |  *53 499 388 Ft* |
| III.aa) | Család- és Gyermekjóléti szolgálat  | 7 560 000 Ft |
| III.ab) | Szociális étkeztetés | 5 417 200 Ft |
| III.ac) | Házi segítségnyújtás | 27 027 000 Ft |
| III.ad) | Időskorúak nappali intézményi ellátása | 6 840 000 Ft |
| III.ae)  | Bölcsődei ellátás  | 14 765 000 Ft |
| III. 3.  | Gyermekétkezés támogatása  | 23 022 010 Ft |
| **III.**  | **A települési önkormányzatok szociális és gyermekjóléti feladatainak támogatása összesen** | **94 539 210 Ft** |
| **IV.**  | **A települési önkormányzatok kulturális feladatainak támogatása**  | **3 362 688 Ft** |
|  | **Összes állami támogatás** | **320 785 794 Ft** |

1. ***Működési célú támogatások államháztartáson belülről***

**Tervezett előirányzat:** 7**.000.000 Ft.**

Az iskola-egészségügyi feladatok (védőnő) ellátásához a 7.000.000 Ft várható az előző évi teljesítési adatok alapján.

1. ***FELHALMOZÁSI célú támogatások államháztartáson belülről***

**Tervezett előirányzat: 0 Ft**

1. ***KÖZHATALMI BEVÉTELEK***

**Tervezett előirányzat: 252.000.000 Ft**

* 1. **Helyi adók**

Az önkormányzat gazdálkodási lehetőségeit 2013. évtől kezdődően alapvetően meghatározzák a helyi adó bevételek, hiszen szabad mozgásteret az önkormányzat részére gyakorlatilag ez a bevételi elem biztosít. A képviselő testület 2019. évben új adó bevezetéséről és adóemelésről nem határozott.

Az adócsoportnál rendelkezésre álló dokumentumok, információk alapján az adóbevételek a következők szerint kerültek tervezésre:



1. ***INTÉZMÉNYI MŰKÖDÉSI BEVÉTELEK***

**Tervezett előirányzat: 97.080.000 Ft**

Az intézményi működési bevételek között szerepelnek a bérleti díjbevételek, intézményi ellátási díjak, közvetített szolgáltatások, strandbevételek valamint az ezekhez kapcsolódó általános forgalmi adó bevételek. A kötelező feladatellátás keretében az iskolai és az óvodai gyermekétkeztetéshez kapcsolódó étkezési térítési díj bevétele a legjelentősebb eleme e bevételnek. A kapacitáskihasználtság növelése érdekében kerül sor önként vállalt feladatként a munkahelyi vendéglátás és vendég étkeztetés biztosítására.

1. ***Felhalmozási bevételek***

**Tervezett előirányzat: 15.000.000 Ft**

1. ***Működési célú átvett pénzeszközök***

**Tervezett előirányzat: 0 Ft**

1. ***Felhalmozás célú átvett pénzeszközök***

**Tervezett előirányzat: 0 Ft**

1. ***HItelkölcsön felvétel Államháztartáson kívülről***

**Tervezett előirányzat: 0 Ft**

1. ***BELFÖLDI ÉRTÉKPAPÍROK BEVÉTELEI***

**Tervezett előirányzat: 0 E Ft**

1. ***maradvány igénybevétele***

**Tervezett előirányzat: 206.265.303 Ft**

Önkormányzati szinten 206.265.303 Ft a várható maradvány, ennek intézményenkénti megosztása a következő:

Polgármesteri Hivatal: 4.983.000 Ft

Közművelődési Intézmény és Könyvtár: 1.485.061 Ft

Városgondnokság: 3.497.999 Ft

Önkormányzat: 196.299.243 Ft

**KIADÁSOK**

A tervezett bevételek a pénzmaradvány felhasználásával, valamint hitelfelvétellel fedezik a kiadások összegét.

1. **MŰKÖDÉSI KIADÁSOK**
	1. ***SZEMÉLYI JUTTATÁSOK***

**Tervezett előirányzat: 207.636.734 Ft**

A **személyi juttatások** előirányzata tartalmazza az önkormányzatnál és költségvetési szerveinél foglalkoztatottak, vagy egyéb jogviszonyban állók részére a hatályos jogszabályok és az intézményi adatszolgáltatások szerint járó illetményelemeket az alábbiak figyelembe vételével:

* A köztisztviselők illetményalapját a képviselő testület a 2020. évre **46.380 Ft-ban** határozta meg**.**
* A minimálbér legkisebb összege biztosításra került a Munka Törvénykönyve alapján foglalkoztatott munkavállalók részére a következők szerint:
* A teljes munkaidőben foglalkoztatott munkavállaló részére megállapított alapbér kötelező legkisebb összege (minimálbér) a teljes munkaidő teljesítése esetén 2020. január 1-jétől havibér alkalmazása esetén **161.000 Ft/hó,**
* A legalább középfokú iskolai végzettséget, illetve középfokú szakképzettséget igénylő munkakörben foglalkoztatott munkavállaló garantált havi bérminimuma a teljes munkaidő teljesítése esetén **210.600 Ft/hó.**
* Az önkormányzat által foglalkoztatott közalkalmazottak és Munka Törvénykönyve hatálya alá tartozók részére adható juttatás a cafetéria**,** mely bruttó 200.000 Ft/év/fő összegben került tervezésre.
* A köztisztviselők részére a költségvetési törvényben meghatározott összegű, bruttó **200.000 Ft/fő/év cafetéria** juttatás – törvény szerint kötelező – került betervezésre, mely tartalmazza a juttatásokhoz kapcsolódó munkaadót terhelő fizetési kötelezettséget is.
* A képviselőket megillető tiszteletdíjak kifizetéséhez szükséges előirányzatok a hatályos önkormányzati rendeletnek megfelelően kerültek beállításra.
* A köztisztviselők Ktv. szerinti teljesítményértékelésének fedezetére a rendelet-tervezet tartalmaz előirányzatot.
	1. ***Munkaadókat terhelő járulékok***

**Tervezett előirányzat: 36.820.321 Ft**

A **béren kívüli, természetbeni juttatások után fizetendő járulék 34,5%.**

A szociális hozzájárulási adó **17,5 százalékos** mértékű.

* 1. ***DOLOGI KIADÁSOK***

**Tervezett előirányzat: 183.047.650 Ft**

A dologi kiadásokon tervezett előirányzat szolgál az önkormányzat fenntartásában lévő infrastruktúra, az intézmények működtetésének, fenntartásainak költségeire.

Itt kerülnek még tervezésre a feladatellátáshoz szükséges készletek, irodaszerek beszerzéséhez, a karbantartási feladatokhoz és egyéb üzemeltetési szolgáltatásokhoz kapcsolódó kiadásokhoz felhasználható előirányzatok.

Sajnos a feladatfinanszírozás több esetben – pl. közvilágítás, útkarbantartás – nem elegendő a dologi kiadásokra így a támogatási összegeken túl önkormányzati saját forrás bevonása is szükséges a feladatoknak legalább az előző évi szinten történő ellátásához.

Az év végi szállítói állomány várható összege még nem ismert, az ahhoz szükséges fedezet biztosítására a pénzmaradványból kerül majd sor.

* 1. ***Ellátottak pénzbeli juttatása***

**Tervezett előirányzat: 9.908.000 Ft**

 A tavalyi évhez képest jelentős mértékben csökkent a ellátottaknak nyújtható keretösszeg.

* 1. ***EGYÉB MŰKÖDÉSI CÉLÚ KIADÁSOK***

**Tervezett előirányzat: 317.320.683 Ft**

* + 1. ***Államháztartáson belüli működési célú támogatás***

**Tervezett előirányzat: 201.980.494 Ft**

Ezen a soron van tervezve a társulások részére átadott pénzeszköz, ebből a Szociális társulás működésére 45.040.517 Ft-ot, az Oktatási társulás működésének támogatására 145.955.730 Ft-ot adunk át. Balatonakarattya részére normatíva átadás 11.184.247 Ft.

* + 1. ***Államháztartáson kívüli működési célú támogatás***

**Tervezett előirányzat: 8.000.000 Ft**

Ezen a soron van tervezve a különböző, civil szervezetek, egyházak részére juttatott támogatások. Ezen belül egyházak támogatása 1.000.000 Ft, civil szervezetek támogatás 4.500.000 Ft, háztartások támogatása 1.000.000 Ft, 1.500.000 Ft a Pannónia citera együttes és népdalkör részére.

* 1. ***TARTALÉK***

**Tervezett előirányzat: 107.340.189 Ft**

**Általános tartalék tervezet előirányzat: 107.340.189 Ft**

**Céltartalék tervezet előirányzat: Ft**

1. **FELHALMOZÁSI KIADÁSOK**

**Tervezett előirányzat: 131.085.914 Ft**

* 1. ***BERUHÁZÁSOK***

**Tervezett előirányzat: 22.411.651 Ft**

A beruházások az egyes intézményeknél kerültek részletezésre a 3. számú mellékletekben.

* 1. ***FELÚJÍTÁSOK***

**Tervezett előirányzat: 108.674.263 Ft**

LÉTSZÁMADATOK

Az önkormányzatnál és intézményeinél engedélyezett létszámadatokat a melléklet táblázat tartalmazza:

|  |  |  |  |  |
| --- | --- | --- | --- | --- |
| **Intézmény** | **Köztisztviselő (fő)** | **Közalkalmazott (fő)** | **Munka törvénykönyves (fő)** | **Összesen (fő)** |
| Polgármesteri Hivatal | 20 |   |  | 20 |
| Önkormányzat |   | 1 | 1 | 2 |
| Közművelődés |   | 4 |   | 4 |
| Városgondnokság |   | 17 | 5 | 22 |
|  |  |  |  |  |

**Ö S S Z E F O G L A L Á S**

Az önkormányzati és a közoktatási rendszer reformja, illetve az ahhoz kapcsolódóan kialakított új finanszírozási mód önkormányzatunk tekintetében részben váltotta be azt az elvárást, mely szerint az állam által biztosított támogatások elegendő forrást biztosítanának a törvényben meghatározott feladatok ellátásához.

A hatékonyabb vagyongazdálkodási tevékenység – bérbeadás, vagy kintlévőségek behajtása, – javíthatja a költségvetés egyenlegét, de külső finanszírozási célú források – hitel – bevonását a működéshez kapcsolódóan nem teszi lehetővé az önkormányzati törvény.

Az önkormányzat jelen előterjesztésben foglaltak alapján összeállított költségvetése 2020. évben **nem tervez** költségvetési hiányt.

Önként vállalt feladatokhoz kapcsolódó kiadásokat a következő feladatokhoz tartalmaz a költségvetés tervezete:

* az önkormányzati rendezvények megtartásához szükséges előirányzat
* a szociális ágazaton belül nem kötelező ellátási formák finanszírozása,
* civil és egyéb szervezetek támogatása
* közterület felügyelők, műszaki ügyintézők és kurtaxa ellenőr foglalkoztatása

Részletes indoklás

A költségvetési rendelet:

1.§-3.§

Szabályozza a bevételeket, kiadásokat, valamint a finanszírozás módját. Meghatározza a létszámkeretet. Költségvetési hiány bevételi és kiadási főösszegét, a költségvetési tartalékot.

5.§-13. §

Szabályozza a gazdálkodás szabályait, az előirányzatok módosításának lehetőségeit. Meghatározza a pénzmaradvány elszámolását, valamint a költségvetés végrehajtásának ellenőrzését.

14. §

Rendelet hatálybaléptetését szabályozza.

Az önkormányzat célja változatlanul az, hogy a fenntartásában lévő, illetve társulási keretek között fenntartott intézmények működtetése és a feladatok ellátása továbbra is megfelelő színvonalon valósuljon meg a költségvetés adta keretek között. Ennek érdekében állítottuk össze a 2020. évi költségvetési rendeletet.

Az előterjesztésben foglaltak alapján kérem a Tisztelt Képviselő-testületet, hogy Balatonkenese Város Önkormányzata 2020. évi költségvetéséről szóló rendelet-tervezetet szíveskedjen megtárgyalni!

Balatonkenese, 2020. március 5.

|  |  |
| --- | --- |
| **Jurics Tamás**jegyző | **Jurcsó János**polgármester |

**ELŐZETES HATÁSVIZSGÁLAT**

**Balatonkenese Város Önkormányzata 2020. évi költségvetéséről szóló**

**.../2020 . (……..) önkormányzati rendeletéhez.**

A jogalkotásról szóló 2010. évi CXXX. törvény 17.-§-a szerint a jogszabályok előkészítése során előzetes hatásvizsgálat elvégzésével kell felmérni a tervezett jogszabály valamennyi jelentősnek ítélt hatását, a szabályozás várható következményeit. Az előzetes hatásvizsgálat megállapításai a rendelet-tervezet esetében az alábbiak:

**1. Társadalmi hatások**

A 2020. évi költségvetésben tervezésre kerültek a bevételek és a kiadások. Bevételek között a normatív hozzájárulásokat, a központi költségvetésből kapott támogatásokat, helyi adóbevételeket terveztük. A költségvetés biztosítja az intézmények működtetését, a kötelező feladatok ellátásának anyagi fedezetét.

**2. Gazdasági, költségvetési hatások**

Az Önkormányzat bevételei biztosítják az önkormányzat és intézményei működését, tartalék lehetőséget nyújtanak a fejlesztésre.

**3. Környezeti és egészségügyi következmények**

A rendelet megalkotásának környezeti, egészségügyi következménye nincs.

**4. Adminisztratív terheket befolyásoló hatások**

A rendelet megalkotásának adminisztratív terhet befolyásoló hatása nincs.

**5. A jogszabály megalkotásának szükségessége, a jogalkotás elmaradásának várható következményei**

Költségvetés megalkotását előírja Magyarország 2020. évi költségvetéséről szóló 2019. évi LXXI. törvény, valamint az államháztartás működési rendjéről szóló 368/2011. (XII.31.) Korm. rendelet. Amennyiben a rendeletet nem alkotja meg a képviselő-testület, az Önkormányzat az állami támogatásokra nem lesz jogosult.

**6. A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti, tárgyi feltételek rendelkezésre állnak.

**7. Nemzetközi hatások**

A javasolt szabályozás és az európai uniós jogból eredő kötelezettségek összhangban állnak, a jogalkotásról szóló 2010. évi CXXX. törvény 20.§ szerinti egyeztetési kötelezettség nem áll fenn.

Balatonkenese, 2020. március 5.

|  |  |
| --- | --- |
| **Jurics Tamás**jegyző | **Jurcsó János**polgármester |